《拟古十九首 其十六 凛凛岁云暮》
明代·姚光虞

霜雪载道路，鸿雁鸣声悲。游子万里去，越在天之涯。

北风何凄凄，远道寒无衣。尺书久不来，日夕怀音徽。

冉冉芳岁徂，行客无还期。不惜岁月迈，所忧华发滋。

独宿空房中，思君久徘徊。明月照绮窗，疏灯鉴重帏。

寤言长相思，涕下不可挥。离忧千万端，卑怀君讵知。

作者简介：姚光虞，字继如。南海人。明世宗嘉靖三十四年（一五五五）举人。历仕十九年，官至庆远知府。尝从黄佐学，工词翰。著有《玉台》、《蓟门》、《西游》诸稿。清温汝能《粤东诗海》卷二八、清道光《广东通志》卷二八二等有传。